KIRJALLINEN KYSYMYS E-1700/01

esittäjä(t): Stavros Xarchakos (PPE-DE) komissiolle

(14. kesäkuuta 2001)

Aihe: Euronews-televisioaseman harjoittamat käytännöt

Euronews on televisioasema, jota on vuosien ajan rahoitettu yhteisön talousarviosta. Kuitenkin se on useita kertoja tietyillä viittauksillaan ärsyttänyt EU:n kansalaisia, jotka ovat myös sen rahoittajia yhteisön talousarvion kautta, esimerkiksi kreikkalaisia, jotka seuraavat kuinka kyseisellä kanavalla käytetään jatkuvasti termiä Makedonia aina kun halutaan viitata FYROMiin. On myös syytä panna merkille, että Euronews jättää täysin huomiotta useimmat EU:n viralliset kielet kuten kreikan, tanskan, suomen, ruotsin jne., eikä mitään sen ohjelmaa lähetetä näillä kielillä. Eivät tämän kanavan katsojaluvutkaan ole merkittävät, vaikka se on toiminut jo niin monien vuosien ajan ja saanut jatkuvasti unionilta rahoitusta.

Voisiko Euroopan komissio kertoa, paljonko Euronews on yhteensä saanut EU:n rahoitusta (yhteisön talousarviosta ja muiden yhteisöaloitteiden kautta) vuodesta 1995 tähän asti? Mistä syystä tällä kanavalla käytetään virheellisiä nimityksiä sellaisista valtioista kuten FYROM, jonka YK ja EU ovat tunnustaneet juuri tällä nimellä eivätkä Makedonia-nimellä? Mitkä tämän kanavan katsojaluvut ovat olleet viimeisten viiden vuoden aikana? Ovatko nämä luvut tyydyttäviä sellaisen kanavan kohdalla, joka on ottanut omakseen yhteisön pyrkimyksen luoda eurooppalainen tiedotusverkko, joka toimii EU:n näyteikkunana?

Romano Prodin komission puolesta antama vastaus

(19. heinäkuuta 2001)

Komissio on tehnyt parlamentin aloitteesta EuroNews-kanavan kanssa sopimuksen audiovisuaalisten moduulien tuotannosta ja levityksestä. Komission ja EuroNewsin allekirjoittama sopimus on voimassa kolme vuotta.

EuroNews on osittain julkinen yleiseurooppalainen kanava, joka lähettää ohjelmaa kuudella kielellä. Kanavalla määräysvaltaa käyttävän yrityksen osake-enemmistö (51 prosenttia) on Euroopan yleisradioliiton (EBU) hallussa ja loput osakkeet omistaa Independent Television News Limited (ITN).

EuroNews pyrkii taloudelliseen kannattavuuteen, ja se valitsee hankkeensa yleensä tältä pohjalta. Kanavan kielivalikoima (tällä hetkellä ranska, englanti, saksa, italia, portugali

ja espanja) perustuu kanavan potentiaaliseen kohdeyleisöön ja kustannuksiin. Katsojalukuihin vaikuttavia tekijöitä ovat EuroNewsin tekemät sopimukset paikallisten kanavien kanssa (yleensä julkisia kanavia, esim. FR3 ja TVE, jotka lähettävät osan sen ohjelmista), jakelijat (kaapeliyhtiöt tai muut) ja satelliittivastaanottajien määrä. Komissio tietysti toivoo, että unionin kieliä käytettäisiin mahdollisimman kattavasti, mutta se ei voi ottaa kustannuksia hoitaakseen.

Komissio on rahoittanut audiovisuaalisten moduulien (spotit, makasiiniohjelmat ym.) tuotantoa ja levitystä kolmen vuosisopimuksen perusteella. Näiden moduulien kokonaiskesto on yli 70 tuntia. Kukin moduuli on lähetetty useita kertoja. Yksittäisten moduulien kesto vaihtelee 2 minuutista 15 sekunnista 13 minuuttiin. Kokonaiskustannukset ovat 25 550 000 euroa. Komissio on osallistunut kustannuksiin 9 700 000 eurolla, ja kanava on rahoittanut loput. Komission rahoitus on vain pieni osa kanavan liikevaihdosta. Moduuleissa käsitellään EU:n politiikkaa yleisesti. Tällainen yhteistyö ei kata ajankohtaisia uutisia. Korostettakoon, että parlamentti on ottanut vuosittain kantaa budjettikohtiin B3-300 ja B3-306 ja kannustanut komissiota jatkamaan rahoitusta.

Myös komissio on huomannut EuroNewsin alkaneen käyttää nimeä Makedonia sen sijaan, että se käyttäisi virallista nimeä, entinen Jugoslavian tasavalta Makedonia. Komissio on huomauttanut asiasta kanavan johdolle. Kanava on vastannut, että Makedoniaa on käytetty journalistisista syistä ja että EuroNews on seurannut vasta myöhään muiden tiedotusvälineiden käytäntöä. Sopimuksissa korostetaan kanavan toimituksellisen linjan täydellistä riippumattomuutta, ja komissio noudattaa tätä periaatetta tarkasti. Komissiolla ei ole aikomusta puuttua kanavan toimitukselliseen linjaan.

Kanava on kohdistettu pääasiassa mielipidevaikuttajille, ylemmille toimihenkilöille ja korkeasti koulutetuille katsojille. Kanava tarjoaa tärkeän ja kiinnostavan yleisön. Parlamentin ja komission äskettäin yhdessä teettämä selvitys osoitti, että saavutetut katsojaluvut ovat kustannuksiin nähden tyydyttävät.

Komissio on kuitenkin päättänyt lopettaa kanavan tukemisen vähitellen kolmen vuoden aikana, ja parlamentti tukee tätä aikomusta.